**Medzinárodné sympózium o inovatívnych toxikologických prístupoch s účasťou OECD, ECHA a EFSA**

[**Odbor bezpečnosti potravín a výživy**](https://bit.ly/mprvsr-obpv) **Ministerstva pôdohospodárstva a rozvoja vidieka SR (MPRV SR) a** [**Slovenská toxikologická spoločnosť SETOX**](https://www.setox.eu/) **organizujú v máji vedecké sympózium, ktoré bude diskutovať implementáciu inovatívnych a medzinárodne uznávaných prístupov k hodnoteniu toxicity látok, pri ktorých nie sú potrebné testy na laboratórnych zvieratách. Podujatie spojí uznávaných expertov a expertky globálneho i európskeho formátu. Na podujatí budú prednášať aj odborníčky z Organizácie pre hospodársku spoluprácu a rozvoj (OECD).**

Podujatie s názvom „**[Dissemination and implementation of the OECD](https://www.setox.eu/oecd-efsa-supported-symposium)** [***in vitro* and *in silico* methods applicable to the safety and risk assessment of the chemicals, food, and feed**](https://www.setox.eu/oecd-efsa-supported-symposium)” **sa uskutoční** **online** v dňoch **24. – 25. mája 2021**. Hnacím motorom pre organizáciu sympózia bola potreba šírenia aktuálnych informácií o tzv. alternatívnych metódach a inovatívnych prístupoch, ktoré obmedzujú alebo úplne nahrádzajú používanie zvierat v toxikologických štúdiách. Jednoznačným **cieľom podujatia je** **zvýšiť expertnú úroveň vedy a výskumu v oblasti praktickej implementácie alternatívnych metód**, **schválených v oficiálnych usmerneniach OECD**.

*„****Dnes*** *už* ***dokážeme mnohé testy****, ktoré sa dlhé roky vykonávali* ***na laboratórnych zvieratách, nahradiť inovatívnymi metódami, pri ktorých sa zvieratá nepoužívajú****.* ***Tieto*** *metódy* ***sú založené*** *napríklad* ***na využití bunkových a tkanivových kultúr*** *(tzv. in vitro systémy),* ***organoidoch na mikrofluidických čipoch****, ale* ***aj na pokročilých počítačových simuláciách  a databázach****. Najčastejšie sa jedná o kombinácie týchto prístupov. V minulosti sa im hovorilo aj alternatívne metódy, no tento pojem sa používa čoraz menej. Inovatívne stratégie hodnotenia toxicity látok totiž* ***prispievajú*** *nielen* ***k náhrade laboratórnych zvierat****, ale v konečnom dôsledku* ***aj k lepšej ochrane ľudí****,”* **vysvetľuje Dr.rer.nat. Ing. Helena Kanďárová, ERT**, podpredsedníčka Slovenskej toxikologickej spoločnosti SETOX a odborná garantka sympózia. Zároveň dodáva:*„Na úspešnom zavedení inovatívnych toxikologických metód do praxe usilovne pracujú inštitúcie na celosvetovej, európskej i národnej úrovni. Vďaka tomu sa dnes už v mnohých prípadoch testy na zvieratách nepoužívajú alebo sú výrazne obmedzené.* ***Vývoj******v tejto oblasti******napreduje*** *obrovským tempom, a* ***preto vedecko-výskumná obec****, ako* ***aj organizácie*** *aktívne v tvorbe a implementácii noriem,* ***musia byť kontinuálne informované o aktuálnom dianí****.* ***Sympózium takéto informácie poskytne****.”*

**Udalosť spojí** **účastníkov a účastníčky so špičkovými vedcami a vedkyňami z** [**OECD**](http://www.oecd.org/chemicalsafety/)**, Európskej chemickej agentúry (**[**ECHA**](https://echa.europa.eu/sk/)**) a Európskeho úradu pre bezpečnosť potravín** ([**EFSA**](https://www.efsa.europa.eu/en)). Diskusie o používaní alternatívnych metód v strednej a východnej Európe sa zúčastnia odborníci a odborníčky z výskumných a vedeckých inštitúcii zo Slovenska a okolitých štátov.

*„Uvedomujeme si, že teória je veľmi dôležitá. No považujeme za* ***mimoriadne prínosné****,* ***keď*** *sú* ***teoretické poznatky previazané s praxou****.* ***Preto*** *sme sa rozhodli* ***druhý deň sympózia*** *venovať* ***praktickým ukážkam****. Účastníci a účastníčky tak budú vidieť, ako sa pracuje so softvérmi a databázami OECD a EFSA. Tie je možné využiť aj pri testovaní toxicity potravín a krmív.* ***Ukážka práce s validovanými in vitro metódami a****praktické* ***ukážky in silico modelovania uľahčia správnu interpretáciu výsledkov****. Všetkých odborníkov a odborníčky, ktorí pracujú v tejto oblasti alebo o ňu majú záujem, srdečne pozývame na sympózium,*” **dodáva** na záver **MUDr. Katarína Kromerová**, poverená vykonávaním funkcie riaditeľky odboru bezpečnosti potravín a výživy MPRV SR.

**Organizácia** medzinárodného **podujatia** je **umožnená vďaka finančnému príspevku v rámci** spolufinancovania **spoločných projektov SR a OECD**, **schváleného** [**Ministerstvom zahraničných vecí a európskych záležitostí SR**](https://www.mzv.sk/), **ako aj vďaka** **EFSA**, ktorý má záujem o podporu používania inovatívnych prístupov v toxikológii potravín a krmív.

**Viac informácií**, online registračný formulár a pokyny na zasielanie posterových abstraktov nájdete [**na webovej stránke sympózia**](https://www.setox.eu/oecd-efsa-supported-symposium).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Odbor bezpečnosti potravín MPRV SR a Slovenská toxikologická spoločnosť SETOX**

[Odbor bezpečnosti potravín MPRV SR](https://bit.ly/mprvsr-obpv) zabezpečuje výkon Národného kontaktného bodu pre vedeckú a technickú spoluprácu s EFSA a ďalších 8 kontaktných bodov s európskou i medzinárodnou pôsobnosťou. Vykonáva tiež niektoré legislatívou dané činnosti v oblasti úradnej kontroly, uvádzania GMO potravín a krmív na trh a organizuje vybrané národné i medzinárodné odborné podujatia v oblasti bezpečnosti agropotravinového reťazca.

[Slovenská toxikologická spoločnosť SETOX](https://www.setox.eu/) je občianske združenie toxikológov, registrované pod Slovenskou akadémiou vied. SETOX organizuje národné i medzinárodné podujatia v oblasti toxikológie, vedie [Slovenskú národnú platformu](https://www.snp3rs.com/) (SNP 3Rs) pre propagáciu alternatívnych metód a princípov 3R a podieľa sa na rozvoji vzdelávania slovenských toxikológov a toxikologičiek, ako aj na zvyšovaní ich kvalifikácie.